Id-Deċiżjoni tal-Kummissjoni
ta’ l-10 ta’ Marzu 2004
li tistabbilixxi l-miżuri transitorji biex ikunu applikati mill-Ungerija b’rabta mal-kontrolli veterinarji fuq annimali ħajjin li jidħlu fl-Ungerija mir-Rumanija
(notifikata bid-dokument numru K(2004) 724)
(Test b’relevanza għaż-ŻEE)
(2004/253/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat it-Trattat tas-Sħubija tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u l-Islovakkja, u l-aktar l-Artikolu 2(3) tiegħu,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq annimali ħajjin li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE u 90/675/KEE [1], u l-aktar l-Artikolu 17b tiegħua,
Wara li kkunsidrat l-Att tas-Sħubija ta’ l-2003 tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-Islovenja u l-Islovakkja fl-Unjoni Ewropea, u l-aġġustamenti għat-trattati li fuqhom hija mwaqqfa l-Unjoni Ewropea, u l-aktar l-Artikolu 42 tiegħu,
Billi:
(1) L-Ungerija ngħatat perjodu transitorju ta tliet snin b’rabta mar-reġim li għandu jitħaddem fit-territorju mar-Rumanija għall-kontrolli veterinarji li għandhom isiru fuq annimali ħajjin.
(2) Il-miżuri biex ikun żgurat li l-kontrolli kollha li hemm fid-Direttiva 91/496/KE jitwettqu mill-awtoritajiet ta’ l-Ungerija matul dan il-perjodu, iridu jiġu definiti.
(3) Minħabba n-negozjati li għadhom għaddejjin mar-Rumanija dwar is-sħubija tar-Rumanija fl-Unjoni Ewropea, għadu mhux il-waqt li jiġu żviluppati faċilitajiet f’postijiet inter-territorjali bejn l-Ungerija u r-Rumanija biex isiru l-kontrolli fuq annimali ħajjin.
(4) Għalhekk, matul il-perjodu transitorju, għandha ssir dispożizzjoni biex qrib it-territorju ta’ bejn l-Ungerija u r-Rumanija jsiru spezzjonijiet f’postijiet ta’ spezzjoni li jintużaw bħala punti ta’ qsim. L-implimentazzjoni tad-dispożizzjonijiet relevanti tad-Direttiva 91/496/KEE għandha tiġi aġġustata kif xieraq.
(5) L-Artikolu 53 ta’ l-Att tas-Sħubija jipprovdi li l-Istati Membri l-ġodda għandhom jitqiesu bħala li jkunu rċevew in-notifika ta’ din id-Deċiżjoni mas-sħubija tagħhom.
(6) Il-miżuri li hemm f’din id-Deċiżjoni huma fi qbil ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Għan
Fit-territorju mar-Rumanija, l-Ungerija għandha tħaddem id-dispożizzjonijiet tal-Kapitlu I tad-Direttiva 91/496/KEE mill-1 ta’ Mejju 2004 sat-30 ta’ April 2007, fi qbil mad-dispożizzjonijiet ta’ din id-Deċiżjoni.
Artikolu 2
Definizzjonijiet
Għall-għan ta’ din id-Deċiżjoni, id-definizzjonijiet li ġejjin għandhom jgħoddu:
1) "punt ta’ qsim" tfisser post li jkun jinsab fit-territorju ta’ bejn l-Ungerija u r-Rumanija, fejn l-annimali ħajjin għandhom jiġu ppreżentati biex jidħlu fil-Komunità u għandhom jiġu eżaminati fi qbil mad-Direttiva 91/496/KEE, kif ġiet addattata b’din id-Deċiżjoni.
2) "post ta’ spezzjoni" tfisser post li jkun jinsab ħdejn it-territorju ta’ bejn l-Ungerija u r-Rumanija fejn għandhom isiru l-verifiki fuq l-annimali ħajjin fi qbil mad-Direttiva 91/496/KEE, kif ġiet addattata b’din id-Deċiżjoni.
Artikolu 3
L-Addattament tal-kontrolli veterinarji
Id-dispożizzjonijiet tal-Kapitlu I tad-Direttiva 91/496/KEE u l-atti tat-tħaddim li hemm fiha għandhom ikunu jgħoddu għal kontrolli veterinarji fuq annimali ħajjin li jidħlu fl-Ungerija mir-Rumanija, fi qbil ma’ l-addattamenti li ġejjin:
(a) fl-Artikolu 3(1)(a), l-Artikolu 4(1), l-Artikolu 8(A)(1) (a) u l-Artikolu 12(1)(ċ) tad-Direttiva 91/496/KEE it-terminu "punt ta’ qsim" għandu jinbidel f’"post ta’ spezzjoni territorjali";
(b) fl-Artikolu 3(1)(b) u (ċ), l-Artikolu 4(2), l-Artikolu 7, l-Artikolu 8(A)(2), l-Artikolu 9 u l-Artikolu 10 tad-Direttiva 91/496/KEE, it-terminu "post ta’ spezzjoni" għandu jinbidel f’"post ta’ spezzjoni territorjali";
(ċ) l-Artikolu 6 tad-Direttiva 91/496/KEE m’għandux jgħodd.
Artikolu 4
Il-Kriterji għall-positijiet ta’ spezzjoni
Il-postijiet ta’ spezzjoni għandhom jilħqu l-kriterji stabbiliti fl-Anness I.
Artikolu 5
Kriterji speċifiċi għat-tħaddim ta’ punti ta’ qsim u postijiet ta’ spezzjoni
1. L-annimali ħajjin kollha li jiġu ppreżentati biex jidħlu fil-Komunità fit-territorju ta’ bejn ir-Rumanija u l-Ungerija għandhom jinġarru fuq it-triq lejn il-punt tal-qsim imniżżel fl-Anness II.
2. Il-punt ta’ qsim għandu jkun marbut mal-postijiet ta’ spezzjoni mniżżla fl-Anness III. Il-punt ta’ qsim u l-postijiet ta’ spezzjoni li jikkorrispondu miegħu għandhom ikunu taħt ir-responsabbiltà tas-servizzi veterinarji li jkunu responsabbli mill-kontrolli fuq il-fruntiera.
3. L-annimali ħajjin għandhom jinġarru minnufih mill-punt ta’ qsim sal-postijiet ta’ spezzjoni li jikkorrispondu taħt is-sorveljanza doganali waqt li jkunu akkumpanjati mill-impjegati ta’ l-awtorità kompetenti. Barra minn hekk, l-awtorità lokali li tkun responsabbli mill-punt ta’ qsim għandha tgħarraf b’fax lill-veterinarju uffiċjali, li jkun responsabbli mill-post ta’ spezzjoni li jkun intgħażel, bid-dispaċċ ta’ kull kunsinna.
Artikolu 6
L-Implimentazzjoni
L-awtoritajiet ta’ l-Ungerija għandhom jistabbilixxu d-dispożizzjonijiet ta’ l-implimentazzjoni għal din id-Deċiżjoni, l-aktar fuq il-multi applikabbli għal ksur ta’ l-Artikolu 5.1 u 5.3 li jkun twettaq minn kull persuna fiżika jew legali. Dawn għandhom jieħdu l-miżuri kollha biex ikun żgurat li dawn jitħaddmu kif suppost. Dawn il-multi għandhom ikunu effettivi, ibbilanċjati u diswassivi. F’każijiet serji, dawn jistgħu jinkludu wkoll il-qerda ta’ l-annimali fi qbil mad-dispożizzjonijiet ta’ l-Artikolu 12 tad-Direttiva 91/496/KEE. L-awtoritajiet ta’ l-Ungerija għandhom javżaw lill-Kummissjoni dwar dawk id-dispożizzjonijiet sa mhux aktar mill-1 ta’ Mejju 2004, u mingħajr dewmien għandhom javżawha wkoll dwar kull emenda fihom li tista’ ssir wara.
Artikolu 7
Din id-Deċiżjoni għandha tidħol fis-seħħ suġġett għal u fid-data tad-dħul fis-seħħ ta’ l-Att tas-Sħubija.
Artikolu 8
Din id-Deċiżjoni għandha tkun tgħodd sat-30 ta’ April 2007.
Artikolu 9
Din id-Deċiżjoni hija ndirizzata lill-Istati Membri.
Magħmula fi Brussel, fl-10 ta’ Marzu 2004.